Document ID: 32001R0366

Komisijas Regula (EK) Nr. 366/2001
(2001. gada 22. februāris),
ar ko paredz sīki izstrādātus noteikumus Padomes Regulā (EK) Nr. 2792/1999 minēto pasākumu īstenošanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. decembra Regulu (EK) Nr. 2792/1999, ar ko paredz sīki izstrādātus noteikumus un kārtību attiecībā uz Kopienas struktūrpalīdzību zivsaimniecības nozarē [1], un jo īpaši tās 8. panta 7. punktu un 21. pantu,
tā kā:
(1) Padomes 1999. gada 21. jūnija Regulas (EK) Nr. 1263/1999 par zivsaimniecības virzības finansēšanas instrumentu (ZVFI) [2] 1. pantā norādīts, ka palīdzība tiks finansēta struktūrfondu plānošanas vispārējās sistēmas ietvaros.
(2) Programmas jāizpilda saskaņā ar Padomes 1999. gada 21. jūnija Regulu (EK) Nr. 1260/1999, ar ko paredz vispārīgus noteikumus par struktūrfondiem [3], un jo īpaši tās 31. līdz 33. pantu un 37. līdz 39. pantu.
(3) Lai vispusīgi uzraudzītu programmas izpildi, Regulas (EK) Nr. 1260/1999 37. pantā minētajiem ikgadējiem ziņojumiem jāsatur sistematizēta informācija skaitļos strikti saskaņotu progresa ziņojumu formā. Attiecīgajai informācijai jāiekļauj ne tikai izpildītie projekti, projekti, kas tiek izpildīti vai plānoti saskaņā ar ZVFI, bet arī esošo kuģu izņemšana, kas veikta bez valsts palīdzības, saskaņā ar Regulas (EK) Nr. 2792/1999 9. pantu.
(4) Progresa ziņojumiem jābūt saderīgiem ar Komisijas Regulu (EK) Nr. 2090/98 [4], Komisijas Regulu (EK) Nr. 643/2000 [5] un Komisijas Regulu (EK) Nr. 1685/2000 [6].
(5) Komisijai ir jābūt pieejamai atbilstošai informācijai attiecībā uz visiem strukturālajiem pasākumiem, ko veikušas dalībvalstis zivsaimniecības nozarē, ieskaitot Regulas (EK) Nr. 2792/1999 19. panta 2. punktā minētos atbalsta pasākumus. Tāpēc būtu jāizveido saskaņota sistēma, lai dalībvalstis varētu deklarēt atbalsta summu, kas samaksāta šim nolūkam.
(6) Lai veiktu kopuzņēmumu ietekmes vispārēju uzraudzību un novērtēšanu, būtu jāizveido attiecīgas un salīdzināmas informācijas saraksts, kas jānosūta Komisijai kopā ar Regulas (EK) Nr. 2792/1999 8. panta 5. punktā minēto ziņojumu.
(7) Šajā regulā paredzētie pasākumi ir saskaņā ar Zivsaimniecības pārvaldības komitejas atzinumu,
IR PIEŅĒMUSI ŠO REGULU.
1. pants
1. Neierobežojot Regulas (EK) Nr. 1260/1999 37. pantu, ikgadējie izpildes ziņojumi satur jo īpaši progresa ziņojumus par programmu, kas nodrošina informāciju par:
a) izpildītajiem projektiem, projektiem, kas tiek izpildīti, vai projektiem, kurus plāno izpildīt saskaņā ar ZVFI; un
b) esošo kuģu izņemšanu, kas veikta bez valsts atbalsta, saskaņā ar Regulas (EK) Nr. 2792/1999 9. pantu.
Projekti ir "izpildīti" vai "tiek izpildīti", ja saņēmēji ir apstiprinājuši un faktiski apmaksājuši pieļaujamos izdevumus. Projekti ir "plānoti", ja kredīti ir ņemti pēc tam, kad ir pieņemts administratīvs lēmums par valsts atbalsta piešķiršanu.
2. Katru gadu līdz 30. aprīlim progresa ziņojumus elektroniski iesniedz Komisijai saskaņā ar šīs regulas I pielikumā norādīto paraugu.
Papildus ir nepieciešama viena oriģināla kopija uz papīra.
2. pants
Katru gadu līdz 30. aprīlim dalībvalstis Komisijai nosūta Regulas (EK) Nr. 2792/1999 19. panta 2. punktā minēto atbalstu apkopojumu saskaņā ar šīs regulas II pielikumā norādīto paraugu.
Papildus ir nepieciešama vismaz viena oriģināla kopija uz papīra.
3. pants
Dalībvalstis veic nepieciešamos pasākumus, lai nodrošinātu, ka pārvaldības iestāde Komisijai elektroniski pārsūta šādu informāciju attiecībā uz katru kopuzņēmumu Regulas (EK) Nr. 2792/1999 8. panta nozīmē:
a) vēlākais sešus mēnešus pēc lēmuma par piemaksas piešķiršanu pieņemšanas - pamatinformāciju attiecībā uz kopuzņēmumu, saskaņā ar šīs regulas III pielikuma a) punktā norādīto paraugu. Vajadzības gadījumā šo informāciju atjaunina un atkārtoti nosūta Komisijai;
b) kopā ar ziņojumu par darbības plāna izpildi - informāciju attiecībā uz darbībām, kas veiktas laika posmā, kas iekļauts attiecīgajā ziņojumā, saskaņā ar šīs regulas III pielikuma b) punktā norādīto paraugu.
4. pants
Sīki izstrādātus noteikumus tādas palīdzības īstenošanai, ko piešķīris ZVFI par programmām, kuras noteiktas ar Padomes Regulu (EK) Nr. 2468/98 [7], ieskaitot atbalsta pieteikumus, kas pēc 1994. gada 1. janvāra apstiprināti saskaņā ar Padomes Regulu (EEK) Nr. 4028/86 [8] un Padomes Regulu (EEK) Nr. 4042/89 [9], joprojām reglamentē Komisijas Regula (EK) Nr. 1796/95 [10].
5. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 22. februārī

Labels: 12
15
19
6